M. Drobný, poslanec: (2001-12-17):
Ja som to už mnoho razy pánu ministrovi hovoril, že by sa to malo vyriešiť zákonne skorej, teraz ten zákon nakoniec prichádza sem. Dúfam, že to bude vyriešené definitívne a že ľudia zbytočne nebudú neurotizovaní z toho, že sú pokutovaní. A oni majú pocit, že sú pokutovaní nesprávne, pretože oni nechcú regulačnú techniku. A tá regulačná technika ani nemá prakticky už pozitívny vplyv podľa ich vedomia. Ja som nie fyzik, ale mám taký dojem, že majú tí obyčajní ľudia pravdu. M. Andel, podpredseda NR SR: Ďakujem. Slovo má pán poslanec Bajan. V. Bajan, poslanec: Ďakujem pekne. Ja som len chcel zareagovať, ale pán kolega Drobný ma predbehol čiastočne. Na druhej strane, samozrejme, nič nie je bieločierne. Ja si počkám na druhé čítanie, ale bol by som rád, aby tento návrh zákona bol aj vo finančnom výbore. M. Andel, podpredseda NR SR: Ďakujem. Na svojich predrečníkov chce reagovať pán poslanec Ambróš. L. Ambróš, poslanec: Ďakujem pekne. Ja, samozrejme, ako som povedal, nie som proti tomu, aby tento zákon bol postúpený do druhého čítania a aby odstránil tie nedostatky, ktoré momentálne v platnom zákone sú. Ale musím vám povedať, že po tých rokoch, a pracujem v samospráve bytového družstva 15 rokov, nepoznám iný spôsob, ako sa môže občan brániť proti nadbytočnej dodávke tepla, ako je termostatizácia jednotlivých radiátorov. Naše skúsenosti sú také, že po inštalácii, pretože my sme nainštalovali v celom meste termoregulačné ventily a na všetkých, to znamená, aj na primárnych aj na sekundárnych rozvodoch a na radiátoroch, sme vlastne dosiahli toľko, že za tie predchádzajúce roky v meste sa usporilo asi 25 % energie, ktorá inak išla do vzduchu, pretože boli buď byty prekurované, alebo boli zároveň aj byty, kde sme nedokázali docieliť ani tú zákonom stanovenú teplotu v byte, tých 20 stupňov. Čiže z nášho pohľadu máme záujem na tom, aby toto bolo zákonne ošetrené, ale zároveň máme záujem na tom, aby tie miliardy korún, ktoré sa za predchádzajúce roky investovali do centrálnych zdrojov tepla, neboli vlastne vyhodené navnivoč tým, že občania sa začnú brániť tým spôsobom, že jednoducho si budú inštalovať lokálne vykurovacie systémy, ktoré vlastne poškodia aj ekonomiku a znehodnotia to úsilie, ktoré Slovensko v tejto tzv. malej energetike za tých posledných 15 rokov urobilo. Ďakujem. M. Andel, podpredseda NR SR: Ďakujem, pán kolega. Dámy a páni, uzatváram rozpravu o tomto bode rokovania. Chcem sa spýtať pána ministra, či chce reagovať na vystúpenie. Nech sa páči, pán minister, máte slovo. Ľ. Harach, minister hospodárstva SR: Áno, ďakujem pekne. Aspoň teda veľmi krátko k tomu, čo tu odznelo, pretože pán poslanec Ambróš veľmi často použil slová: „aby sa občania mohli brániť pred dodávateľmi tepla“. No to je potom ozaj niečo choré v tom systéme, ak ja som nútený sa brániť proti dodávateľovi tepla. Dodávateľ tepla dostáva licenciu. My musíme v licencii zabezpečiť, aby on presne meral a odpočítaval, koľko tepla dodáva, ale nezaťažovať tým občana. To je zatiaľ len toľko. K tomu zrejme potom vo výboroch rozoberieme podrobnejšie celú situáciu. My sme vychádzali z veľmi dôkladnej analýzy toho, ako to vyzerá z hľadiska odberu tepla, akú úlohu plnia tieto termoregulačné ventily, ako to vyzerá so stratami na prívode tepla do jednotlivých obytných objektov a kto to všetko platí. Nuž platí to občan. Tak či tak sa mu to rozpočíta. A ešte ma bude firma nútiť, aby som si kúpil termoregulačný ventil. Nie. Oni majú na to, oni budú dostávať licenciu tak, aby zabezpečili presné meranie na vstupe, do ich sústavy, na výstupe ich sústavy v diferencovaných bodoch, tam, kde toto teplo občanom rozvádzajú. To je časť tej ekonomiky. Druhá časť tej ekonomiky, pretože tá časť tých pripomienok mala ekonomický charakter, sa, samozrejme, dotýka cien, krížových dotácií a podobne. To nesúvisí s týmto zákonom, to nebudeme tu rozoberať, ale pán poslanec Drobný na to zareagoval, povedzme, ako je to tam, kde vyrábajú ekologicky čisté a takpovediac nedotované teplo, nedotovanú energiu, tak pre nich je to jednoducho záťaž. A druhá časť je, samozrejme, ekológia. To, že sa občania odpájajú, aj tento problém alebo táto situácia nás viedla k tomu, že sme pristúpili k relatívne náročnému procesu transformácie tepelnej energetiky, že prechádzajú veľké teplárne a musia prejsť možno až do 100-percentného vlastníctva miest a obcí a vlastne v regióne sa teplárne musia vysporiadať, spolu s občanmi dohodnúť na serióznom vzťahu pri odoberaní tepla, vo vzťahu k priemyselným objektom, ktoré vyrábajú toto teplo, ale ktoré ho aj zužitkovávajú vo svojich výrobných alebo v technologických procesoch. Ale tu dávam pánovi poslancovi za pravdu. Je nemysliteľné, aby sa výroba tepla, takpovediac veľkovýroba tepla ukázala ako neefektívna, neefektívnejšia ako množstvo malých domácich zdrojov. Myslím si, že tam až tak veľký ekologický dopad nie je, pokiaľ sa to robí na báze energií, na báze plynu a podobne. Ale v každom prípade to má aj negatívny ekologický dosah. Ale toto je predmetom riešenia transformácie celej sústavy elektroenergetiky, transformácie teplárenských spoločností do kompetencie miest a obcí, v katastri ktorých vlastne teplárenské spoločnosti pôsobia. Mohol by som menovať niekoľko veľmi zaujímavých prípadov. A my zrejme možno v druhom čítaní a vo výboroch sa k nim dostaneme. Sú dve mestá, kde sme to teraz riešili. Už v tomto okamihu je kompetencia na technické vydanie licencií na regulačnom úrade. Ale riešili sme dve veľmi zaujímavé a typické situácie pre naše mestá, situáciu v Leviciach a v Snine. V obidvoch mestách sú tepelné energetické jednotky, ktoré bohato stačia na výrobu tepla. Pre Levice 8,5 km, možno 9 km vzdušnou čiarou sú takpovediac terawatty tepla, 30-ročného tepla z Jadrovej elektrárne v Mochovciach, ktoré by sa dalo využiť, povedzme, na vykurovanie možno aj raz tak veľkého mesta, ako sú Levice. I napriek tomu vznikol na území záujem vybudovať samostatnú novú energetickú jednotku, no v konečnom dôsledku ju musí zaplatiť odberateľ. To asi nie je charitatívna činnosť. Ale pritom textilná fabrika má svoju energetickú jednotku, ktorá má dva inovované moderné kotly, ktoré vyrábajú v súčte ešte aj 5 megawattov elektrickej energie, ktorá môže byť použitá. A navyše je tam transformátorovňa, ktorá ju dostane do prenosovej sústavy, do rozvodov, a môže byť použitá ako špecifický zdroj napr. pre mesto. Je teda celý rad aspektov, ktoré hovoria o tom, že treba transformáciou elektroenergetiky tepelného hospodárstva zrejme aj sprísniť trošku licenčnú politiku, cenovú politiku vo vzťahu k výrobcom tepla, výrobcom elektrickej energie, ale to najmä k výrobcom tepla a nedávať možno tak trošku ľahkomyseľne ťarchu za reguláciu, za odobraté teplo na bedrá konečného spotrebiteľa, na bedrá občana. To je všetko. Ďakujem pekne. M. Andel, podpredseda NR SR: Ďakujem, pán minister. Pýtam sa pána spoločného spravodajcu, či chce reagovať. Áno. Nech sa páči, pán spoločný spravodajca, máte slovo.